**TLAČOVÁ SPRÁVA**

Skalica 12.10.2022

Na okamžité uverejnenie

**Vyhodnotenie letnej turistickej sezóny v meste Skalica**

**Letnú turistickú sezónu 2022 v meste Skalica možno hodnotiť ako úspešnú v porovnaní s predchádzajúcimi 2 rokmi, ktoré boli ovplyvnené korona-opatreniami. Mesto Skalica zaznamenalo zvýšený počet vstupov do pamiatok, bolo ich 17 993.**

Návštevníci najviac využívali vybrané dni v sezóne, kedy boli pamiatky otvorené zdarma. Medzi najnavštevovanejšie pamiatky tradične patrí farský kostol a jeho veža, Rotunda sv. Juraja, jezuitský kostol a túto sezónu sa sem zaradila aj Expozícia kníhtlače, ktorá bola zrekonštruovaná. Stúpajúcu tendenciu zaznamenala taktiež návštevnosť Turistickej informačnej kancelárie, ktorú od začiatku roka do konca septembra 2022 navštívilo 6452 domácich i zahraničných turistov. Podujatia v rámci série Artleta si prišlo pozrieť viac ako 2000 návštevníkov.

Letná turistická sezóna 2022 bola obohatená o nasledovné novinky:

• **Zrekonštruovaná Expozícia kníhtlače** – v rámci výzvy Fondu malých projektov programu Interreg SR-ČR mesto Skalica získalo dotáciu vo výške 29 112,91 € na obnovu vnútorných omietok, kompletné vymaľovanie, obnovu fasády a čiastočnú rekonštrukciu strechy. Interiérové vybavenie Expozície kníhtlače je doplnené o nové moderné štýlové sklenené infopanely a o TV obrazovku, na ktorej sa premieta nový náučný 20 - minútový videofilm. Vďaka nemu sa doterajší ústny výklad sprievodcu v expozícii obohatil a doplnil o autentické zábery zachytávajúce jednotlivé fázy výroby knihy. Súčasťou je novovytvorený propagačný materiál zameraný na technické pamiatky prihraničného regiónu Skalica - Hodonín. Interaktívna Expozícia kníhtlače – návštevníci si mohli priamo v expozícii opečiatkovať a ozdobiť pohľadnicu, ktorá sa stala ich suvenírom.

• **Nová web stránka Turistickej informačnej kancelárie** - moderný dizajn s množstvom praktických informácií.

• **Nové orientačné tabule na veži farského kostola**, ktoré popisujú panoramatické výhľady.

• Vybrané tematické prehliadky organizované TIK-om boli obohatené o **kráľovské kostýmy.**

• Bola zhotovená **fotostena s motívom kráľovského páru**, pri ktorej si mohli návštevníci vyhotoviť nezabudnuteľnú fotografiu.

• **Obnovená expozícia vinárstva v Ľadovni** sa stala vyhľadávaným miestom na načerpanie informácií o vinohradníctve v našom meste.

• Na podporu smart mobility mesto Skalica v tomto roku osadilo **nabíjaciu stanicu pre elektrobicykle v centre mesta.** Táto aktivita sa uskutočnila za podpory Oblastnej organizácie cestovného ruchu Záhorie.

„*Už teraz plánujeme letnú turistickú sezónu 2023, v ktorej by sme chceli sprístupniť novú pamiatku v meste Skalica – dobovú lekáreň u Milosrdných bratov a Izbu Antona Srholca*“, uviedla primátorka mesta Ing. Anna Mierna.

Vypracovala:

Ing. Renáta Medňanská, vedúca oddelenia marketingu a cestovného ruchu

**Mediálny servis**

Mesto Skalica

Námestie slobody 145/10

909 01 Skalica

mob: +421 918 340 578

tel: +421 34 6903 210